b'\n_START_ARTICLE_\nNikotinamidadenindinukleotid\n_START_PARAGRAPH_\nNAD\xe2\x81\xba eller Nikotinamidadenindinukleotid er en organisk forbindelse, der fungerer som hj\xc3\xa6lpermolekyle for enzymer, et s\xc3\xa5kaldt coenzym. Molekylet findes i to oxidationstilstande, hvoraf NAD\xe2\x81\xba er den oxiderede form. Den reducerede form af kaldes NADH. Ved tilf\xc3\xb8jelse af en fosfatgruppe dannes NADP\xe2\x81\xba, hvis reducerede form er NADPH._NEWLINE_NAD\xe2\x81\xba forbruges under metaboliske processer som glykolysen (nedbrydning af sukker) og citronsyrecyklen (energiproduktion i mitokondrier), hvor det reduceres til NADH. Reduktionspotentialet i NADH bruges efterf\xc3\xb8lgende i elektrontransportk\xc3\xa6den til dannelse af ATP ved fosforylering af ADP._NEWLINE_NADP\xe2\x81\xba bruges i anaboliske ("opbyggende") reaktioner, som f.eks. fedtsyresyntese og nukleotidsyntese. I kloroplaster er NADP et vigtigt oxidationsmiddel i fotosyntesens tidligste trin.'